

VLADA REPUBLIKE HRVATSKE

 Zagreb, 30. svibnja 2019.

|  |  |
| --- | --- |
| **PREDLAGATELJ:** | Ministarstvo turizma |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **PREDMET:** | Prijedlog uredbe o izmjenama i dopunama Uredbe o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 10. stavka 1. Zakona o turističkom i ostalom građevinskom zemljištu neprocijenjenom u postupku pretvorbe i privatizacije (Narodne novine, broj 92/10), Vlada Republike Hrvatske je na sjednici održanoj \_\_\_\_\_\_\_\_\_\_ godine donijela

**U R E D B U**

 **o izmjenama i dopunama Uredbe o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske**

**Članak 1.**

 U Uredbi o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske (Narodne novine, br. 12/11 i 145/12), u članku 8. iza stavka 3. dodaje se novi stavak 4. koji glasi:

"(4) Zauzetom površinom smatra se površina kampa koja nije procijenjena u pretvorbi društvenog poduzeća, a bila je dijelom kampa u trenutku pretvorbe.".

Dosadašnji stavak 4. postaje stavak 5.

**Članak 2.**

 U članku 9. stavak 2. mijenja se i glasi:

"(2) Iznos promjenjivog dijela koncesijske naknade izračunava se razmjerno zauzetim metrima kvadratnim u odnosu na cjelokupnu površinu kampa, a prema sljedećim kriterijima:

|  |
| --- |
| KRITERIJ 1 – camp 1 |
| Redni broj  | Opremljenost kampa – kategorizacija  |  |
| 1. | pet zvjezdica  | 0,25  |
| 2. | četiri zvjezdice  | 0,50  |
| 3. | tri zvjezdice  | 0,75  |
| 4. | dvije zvjezdice  | 1  |

Izvor podataka o opremljenosti kampa - važeće rješenje o kategorizaciji.

|  |
| --- |
| KRITERIJ 2 – camp 2 |
| Redni broj  | Indeks razvijenosti grada/općine u kojoj se kamp nalazi  |  |
| 1. | I.  | 0,5  |
| 2. | II.  | 0,5  |
| 3. | III.  | 0,5  |
| 4. | IV.  | 0,5  |
| 5. | V. | 0,6 |
| 6. | VI. | 0,7 |
| 7. | VII. | 0,9 |
| 8. | VIII. | 1,0 |

Indeks razvijenosti grada/općine u kojoj se kamp nalazi određuje se temeljem Odluke o razvrstavanju jedinica lokalne i područne (regionalne) samouprave prema stupnju razvijenosti, koja je važila na dan 1. siječnja godine u kojoj su prihodi ostvareni.".

**Članak 3.**

 U članku 10. stavku 1. riječi: "31. ožujka" zamjenjuju se riječima: "31. svibnja".

**Članak 4.**

 Iza članka 19.a dodaje se članak 19.b koji glasi:

"Članak 19.b

 Na zahtjev trgovačkog društva, obveza plaćanja razlike naknade za koncesiju iz članka 19. stavka 1. ove Uredbe može biti plativa u razdoblju od tri godine, u tri jednaka godišnja obroka na način da svaki obrok dospijeva 30. rujna tekuće godine.".

**Članak 5.**

 Ova Uredba stupa na snagu prvoga dana od dana objave u Narodnim novinama.

Klasa:

Urbroj:

Zagreb,

 PREDSJEDNIK

 mr. sc. Andrej Plenković

**OBRAZLOŽENJE**

Sukladno Uredbi o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske (Narodne novine, broj 12/11 i 145/12), Ministarstvo turizma pri izračunu promjenjivog dijela koncesijske naknade osnovicu za izračun među ostalim množi i sa koeficijentom "camp 2" koji ovisi o indeksu razvijenosti grada/općine u kojoj se kamp nalazi na način da Uredba poznaje pet skupina razvijenosti te je svakoj kategoriji dodijeljen koeficijent od 0.5 do 1.

Odlukom o razvrstavanju jedinica lokalne i područne (regionalne) samouprave prema stupnju razvijenosti, bilo je propisano koji gradovi/općine spadaju u koju od pet skupina razvijenosti.

Dana 1. siječnja 2018. godine, na snagu je stupila nova Odluka o razvrstavanju jedinica lokalne i područne (regionalne) samouprave prema stupnju razvijenosti ("Narodne novine", broj 132/17) Novom Odlukom jedinice lokalne samouprave razvrstane su u osamskupina razvijenosti.

Slijedom navedenog potrebno je izmjenom Uredbe u obzir uzeti novu klasifikaciju razvijenosti grada/općine sukladno novoj Odluci i na odgovarajući način izmijeniti odredbe članka 9. stavka 2. Uredbe.

Cilj predložene izmjene Uredbe je otklanjanje zapreke za izračun promjenjivog dijela koncesijske naknade za korištenje turističkog zemljišta u kampovima, jer Ministarstvo turizma nije u mogućnosti dalje ispostavljati račune za promjenjivi dio koncesijske naknade za korištenje turističkog zemljišta u kampovima sve dok se izmjenom Uredbe ne provede usklađenje kriterija za izračun naknade prema indeksu razvijenosti grada/općine u kojoj se kamp nalazi u skladu s odgovarajućim skupinama razvijenosti u koje su razvrstane jedinice lokalne samouprave sukladno novoj Odluci o razvrstavanju jedinica lokalne i područne (regionalne) samouprave prema stupnju razvijenost.

Predloženom izmjenom odredbe članka 9. stavka 2. Uredbe, otklonila bi se zapreka za daljnju naplatu promjenjivog dijela koncesijske naknade.

Predloženim izmjenama i dopunama Uredbe uvode se sljedeće novine:

- Precizira se što se smatra *zauzetom površinom* koja se navodi u formuli za izračun stalnog dijela koncesijske naknade, a čije značenje do sada nije bilo precizirano

- KRITERIJ 2 – camp 2 razrađuje se na osam skupina razvijenosti sukladno novoj Odluci o razvrstavanju jedinica lokalne i područne (regionalne) samouprave prema stupnju razvijenosti

- Mijenja se rok do kojeg su trgovačka društva dužna platiti promjenjivi dio koncesijske naknade sa 31. ožujka na 31. svibnja, jer postojeća odredba nije uzimala u obzir zakonski rok za izradu završnih financijskih izvješća. Promjena roka usuglašena je sa Ministarstvom financija, Carinskom upravom

- Uvodi se mogućnost obročne oplate razlike koncesijske naknade koja na zahtjev trgovačkog društva može biti plativa u razdoblju od tri godine, u tri jednaka godišnja obroka, s tim da svaki obrok dospijeva 30. rujna tekuće godine. Navedena obveza nastat će po utvrđivanju točnih suvlasničkih omjera i okončanja postupka davanja koncesije. Zbog dugotrajnosti postupka očekuje se da će po okončanju postupka trgovačka društva biti u obvezi plaćanja višemilijunske razlike u koncesijskoj naknadi. Stoga će predložena obročna otplata ublažiti učinke koji u navedenoj situaciji mogu predstavljati znatno financijsko opterećenje za poslovanje kampova te će se izbjeći eventualno smanjenje ili zaustavljanje investicija u turističkom sektoru.

Sukladno važećoj uredbi koncesijska naknada je zajednički prihod državnog, županijskog i gradskog/općinskog proračuna i uplaćuje se u iznosu od 60% u korist Fonda za turizam, a preostalih 40% u proračun županije i grada/općine na čijem se području nalazi kamp, svakome u jednakim dijelovima. Ministarstvo je u 2018 godini izdalo računa za koncesijsku naknadu za stalni i promjenjivi dio koncesijske naknade u iznosu od 28.000.000,00 kuna od toga je 16,800.000,00 prihod Fonda za turizam, a 11.200.000,00 kuna prihod županije i grada/općine. Promjenjivi dio koncesijske naknade od izdanih 28.000.000,00 kuna iznosi 10.000.000,00 kuna. Od 10.000.000,00 kuna 60% je prihod Fonda za turizam ili 6.000.000,00 kuna a 4.000.000,00 kuna županije i grada/općine. Očekivano povećanje koje proizlazi iz Uredbe o izmjenama i dopunama Uredbe o postupku, načinu i uvjetima za dobivanje koncesije na turističkom zemljištu u kampovima u suvlasništvu Republike Hrvatske iznosi 0,8 %. Prihodi su namjenska sredstva, izvor 43, koja se uplaćuju na A761044 Fonda za turizam u razdjelu 090 Ministarstva turizma. Godišnji prihod je oko 20.000.000,00 kuna. Sredstva se prikupljaju u Fond za turizam u svrhu razvoja turističke infrastrukture i očuvanja turističke resursne osnove, a prema programu kojeg donosi ministar nadležan za turizam.

Za provođenje ove Uredbe nije potrebno osigurati dodatna financijska sredstva u državnom proračunu Republike Hrvatske.

Predlaže se žurno donošenje predložene Uredbe.

**OBRAZLOŽENJE**

**Uz članak 1.**

Ovim člankom precizira se pojam *zauzeta površina* koji se navodi u formuli za izračun stalnog dijela koncesijske naknade, a čije značenje do sada nije bilo precizirano.

**Uz članak 2.**

Ovim člankom KRITERIJ 2 – camp 2 za izračun promjenjivog dijela koncesijske naknade razrađuje se na osam skupina razvijenosti grada/općine u kojoj se kamp nalazi, sukladno važećoj Odluci o razvrstavanju jedinica lokalne i područne (regionalne) samouprave prema stupnju razvijenosti.

**Uz članak 3.**

Ovim člankom mijenja se rok do kojeg su trgovačka društva dužna platiti promjenjivi dio koncesijske naknade sa 31. ožujka na 31. svibnja, jer postojeća odredba nije uzimala u obzir zakonski rok za izradu završnih financijskih izvješća.

**Uz članak 4.**

Ovim člankom uvodi se i uređuje mogućnost obročne oplate razlike koncesijske naknade, na zahtjev obveznika plaćanja, plative u razdoblju od tri godine, u tri jednaka godišnja obroka od kojih svaki dospijeva 30. rujna tekuće godine.

**Uz članak 5.**

Ovim člankom propisuje se stupanje na snagu ove Uredbe.

**ODREDBE VAŽEĆE UREDBE KOJE SE MIJENJAJU**

Članak 8.

(1) Koncesijska naknada sastoji se od stalnog i promjenjivog dijela.

(2) Stalni dio koncesijske naknade izračunava se prema zauzetim metrima kvadratnim.

(3) Formula za izračun cijene stalnog dijela koncesijske naknade glasi:

Zauzeta površina u m2 x koeficijent cijene m2 = stalni dio koncesijske naknade.

(4) Koeficijent cijene m2 iznosi 3,00 kune.

Članak 9.

(1) Početni iznos promjenjivog dijela koncesijske naknade iznosi 2% prihoda podnositelja zahtjeva – kampa, ostvarenog u protekloj godini.

(2) Iznos promjenjivog dijela koncesijske naknade izračunava se razmjerno zauzetim metrima kvadratnim u odnosu na cjelokupnu površinu kampa, a prema sljedećim kriterijima:

|  |
| --- |
| KRITERIJ 1 – camp 1 |
| Rednibroj | Opremljenost kampa – kategorizacija |  |
| 1. | pet zvjezdica | 0,25 |
| 2. | četiri zvjezdice | 0,50 |
| 3. | tri zvjezdice | 0,75 |
| 4. | dvije zvjezdice | 1 |

Izvor podataka o opremljenosti kampa – važeće rješenje o kategorizaciji

|  |
| --- |
| KRITERIJ 2 – camp 2 |
| Redni broj | Indeks razvijenosti grada/općine u kojoj se kamp nalazi  |  |
| 1. | I. | 0,5 |
| 2. | II. | 0,6 |
| 3. | III. | 0,7 |
| 4. | IV. | 0,9 |
| 5. | V. | 1,0 |

Izvor podataka o indeksu razvijenosti grada/općine u kojoj se kamp nalazi – Odluka o razvrstavanju jedinica lokalne i područne (regionalne) samouprave prema stupnju razvijenosti (»Narodne novine«, broj 89/2010)

(3) Formula za izračun promjenjivog dijela koncesijske naknade glasi:

camp 1 x camp 2 x 2% prihoda x zauzeti m2
            cjelokupna površina kampa

Članak 10.

(1) Uplata stalnog dijela koncesijske naknade iz članka 8. ove Uredbe vrši se u tekućoj godini najkasnije do 31. kolovoza, a promjenjivog dijela iz članka 9. ove Uredbe, najkasnije do 31. ožujka iduće godine.

|  |
| --- |
| (2) Koncesijska naknada je zajednički prihod državnog, županijskog i gradskog/općinskog proračuna i uplaćuje se u iznosu od 60% u korist Fonda za turizam, a preostalih 40% u proračun županije i grada/općine na čijem se području nalazi kamp, svakome u jednakim dijelovima. |
|  |  |  |
|  |  |  |
|  |  |  |
|  |  |  |
|  |  |  |